KOMMISSIONENS FORORDNING (EF) Nr. 2731/1999

af 21. december 1999

om ændring af forordning (EF) nr. 2603/97 om gennemførelsesbestemmelser for ordningen for import af ris med oprindelse i AVS-staterne samt i de oversøiske lande og territorier (OLT)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 91/482/EØF af 25. juli 1991 om de oversøiske landes og territoriers associering med Det Europæiske Økonomiske Fællesskab(1), senest ændret ved beslutning 97/803/EF(2), særlig artikel 108a, stk. 5,

under henvisning til Rådets forordning (EF) nr. 1706/98 af 20. juli 1998 om ordningen for landbrugsprodukter og varer fremstillet af landbrugsprodukter med oprindelse i AVS-staterne og om ophævelse af forordning (EØF) nr. 715/90(3), særlig artikel 30, stk. 1, og

ud fra følgende betragtninger:

(1) Kommissionens forordning (EF) nr. 2603/97(4), ændret ved forordning (EF) nr. 1595/98(5), fastsætter gennemførelsesbestemmelser for ordningen for import af ris med oprindelse i AVS-staterne samt i de oversøiske lande og territorier (OLT) inden for en årlig mængde på 160000 tons ris udtrykt som afskallet ris. Erfaringen viser, at ansøgningerne for hver tranche omfatter en samlet mængde, der langt overstiger den disponible mængde, hvilket medfører, at der udstedes licenser for nedsatte mængder. Det er derfor rimeligt at stramme de betingelser, der gælder ved indgivelsen af ansøgninger, således at disse ansøgninger kun indgives af erhvervsdrivende, der udøver import- eller eksporthandelsvirksomhed i den pågældende sektor. Det er ligeledes hensigtsmæssigt at forhøje sikkerhedsstillelsen for licensen;

(2) ifølge artikel 9, stk. 3, i forordning (EF) nr. 2603/97 kan erhvervsdrivende trække deres licensansøgninger tilbage, hvis der anvendes en nedsættelsesprocent. Det synes på baggrund af erfaringerne rimeligt, at denne mulighed for at trække licensansøgningerne tilbage begrænses til blot at gælde i de tilfælde, hvor nedsættelsesprocentens anvendelse fører til, at der udstedes en importlicens for en mængde, der ikke gør det muligt at gennemføre en økonomisk bæredygtig transaktion;

(3) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1) Artikel 8, stk. 5, første led i forordning (EF) nr. 2603/97 affattes således: "- Ansøgningen skal indgives af en fysisk eller juridisk person, der i mindst et af de tre år forud for indgivelsen af ansøgningen har udøvet import- eller eksporthandelsvirksomhed i rissektoren og var opført i et offentligt register i en medlemsstat; der føres bevis for import eller eksport ved fremlæggelse af mindst to behørigt modregnede import- eller eksportlicenser eller i givet fald toldangivelser."

2) Artikel 8, stk. 6, affattes således: "6. Uanset artikel 10 i Kommissionens forordning (EF) nr. 1162/95 (1) udgør satsen for sikkerhedsstillelsen for importlicenser 120 EUR pr. ton."

3) Artikel 9, stk. 3, affattes således: "3. Når der som følge af anvendelsen af den i stk. 2 omhandlede nedsættelsesprocent udstedes licens for en mængde på under 20 tons, kan licensansøgningen trækkes tilbage senest to arbejdsdage efter offentliggørelsen af forordningen om fastsættelse af denne nedsættelseskoefficient. Sikkerhedsstillelsen frigives øjeblikkeligt."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. december 1999.

På Kommissionens vegne

Franz FISCHLER

Medlem af Kommissionen

(1) EFT L 263 af 19.9.1991, s. 1.

(2) EFT L 329 af 29.11.1997, s. 50.

(3) EFT L 215 af 1.8.1998, s. 12.

(4) EFT L 351 af 23.12.1997, s. 22.

(5) EFT L 208 af 24.7.1998, s. 21.